Niranjan Sual Singh

Niranjan Sual Singh (Kottama, Orissa, 1961eko uztailaren 20a) indiar elizgizon katolikoa da, 2013tik aurrera Sambalpurreko apezpikua dena.

 Bizitza 
Ambrose Sualsingh irakaslearen eta Bastina Sualsingh etxekoandrearen bost seme-alabetatik zaharrena, Niranjan Sual Singh Kottama herri txikian jaio zen, Odissa estatuan, gaur egungo Berhampurreko elizbarrutian. Bere esanetan, haurtzaroan diskriminatua izan zen dalit izateagatik.

Lehenik jaioterrian ikasi zuen eta gero Raikiako Vijai institutuan jarraitu zituen ikasketak. Kalkutako San Joan Maria Vianneyren apaizgaitegi txikian ikasketak burutu ondoren, filosofia ikasi zuen Puneko pontifize-apaizgaitegian. Balligudako Adivasi unibertsitatean lizentziatura lortu zuen eta Sasongo Khristo Jyoti Mohavidyaloyo Eskualdeko Teologia Institutuan burutu zituen teologia ikasketak. Berhampurreko Unibertsitatean masterra lortu zuen, ingelesezko literaturan espezializatuz, Delhiko Vidya Jyotin teologiako masterra egin zuen eta Erromako Urbaniana unibertsitatean teologia sistematikoko doktoretza.

1991ko apirilaren 29an apaiztu zen, Cuttack-Bhubaneswarreko artxidiozesian inkardinatuta geratuz. Apaiz gisa, honako kargu hauek izan zituen: Raikiako parrokiako bikarioa (1991tik 1992ra); Modasoroko parrokiako bikarioa (1992tik 1993ra); Balligudako parrokiako laguntzailea (1993tik 1994ra); artzapezpikuaren idazkaria (1994tik 1998ra); Sasongo Khristo Jyoti Mohavidyaloyo Eskualdeko Teologia Institutuko irakaslea (2001etik 2002ra eta 2006az geroztik); Cuttack-Bhubaneswarreko artxidiozesiko apaizgaien prestakuntza-arduraduna (2006az geroztik); Village Adoption and Tuition mugimenduko animatzailea (2008an); Elkarrizketa eta Ekumenismo zerbitzuko animatzailea (2008az geroztik).

2013ko uztailaren 26an, Frantzisko aita santuak Sambalpurreko apezpiku izendatu zuen. Urte bereko irailaren 28an apezpiku-ordenazioa jaso zuen Salvatore Pennacchio artzapezpikuaren eskutik, kontsakratzailekideak Telesphore Toppo eta John Barwa izanik. United in Love and Service leloa hautatu zuen.

 Ondorengotza apostolikoa 

 Erreferentziak 

 Kanpo estekak 

Kategoria:Indiako apezpikuak
Kategoria:Indiako katolikoak
Kategoria:Frantzisko aita santuak izendatutako apezpikuak
Kategoria:Dalitak
Kategoria:XX. mendeko indiarrak
Kategoria:XXI. mendeko indiarrak